KOMISIJOS REGLAMENTAS (EB) Nr. 731/2008
2008 m. liepos 28 d.
kuriuo nukrypstama nuo Reglamento (EB) Nr. 1249/96 dėl papildomo užstato, reikalaujamo importuojant aukštos kokybės paprastuosius kviečius
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendras bendro žemės ūkio rinkų organizavimo reglamentas) (1), ypač į jo 143 straipsnio b punktą ir 4 straipsnį,
kadangi:
(1)
1996 m. birželio 28 d. Komisijos reglamento (EB) Nr. 1249/96 dėl Tarybos reglamento (EEB) Nr. 1766/92 taikymo taisyklių (grūdų sektoriaus importo muitų srityje) (2) 5 straipsnio 1 dalies 1 pastraipos b punkte numatyta, kad, importuojant aukštos kokybės paprastuosius kviečius, be kitų 2003 m. liepos 28 d. Komisijos reglamente (EB) Nr. 1342/2003, nustatančiame specialias išsamias grūdų ir ryžių importo ir eksporto licencijų sistemos taikymo taisykles (3), numatytų užstatų reikia sumokėti papildomą užstatą. Tokio 95 EUR už toną užstato reikia dėl skirtingų paprastųjų kviečių importo muitų atsižvelgiant, ar tai aukštos kokybės, ar vidutinės ir žemos kokybės paprastieji kviečiai.
(2)
Komisijos reglamentu (EB) Nr. 608/2008 (4) buvo sustabdytas kai kurių grūdų importo muitų taikymas 2008-2009 prekybos metais, kurie baigiasi 2009 m. birželio 30 d., tačiau numatyta, kad muitus vėl galima pradėti taikyti, jei tai galima pagrįsti padėtimi rinkoje.
(3)
Dėl laikino importo muitų netaikymo importui, kuris vykdomas remiantis Reglamento (EB) Nr. 608/2008 2 straipsniu pagal nuo 2008 m. liepos 1 d. išduotas importo licencijas, laikinai išnyko išskirtinės aplinkybės, kuriomis grindžiama papildomo užstato, sumokamo kartu su kitais su importo licencija susijusiais užstatais, sistema. Atsižvelgiant į šias naujas paprastųjų kviečių importo sąlygas įsigaliojus Reglamentui (EB) Nr. 608/2008, iki vėl pradedant taikyti importo muitus nebėra pagrindo reikalauti papildomo 95 EUR už toną užstato, numatyto Reglamento (EB) Nr. 1249/96 5 straipsnio 1 dalies 2 pastraipoje.
(4)
Todėl reikėtų nukrypti nuo Reglamento (EB) Nr. 1249/96 ir, siekiant, kad ūkio subjektams nereikėtų pateikti papildomo užstato, numatyti, kad šis reglamentas būtų taikomas nuo tos pačios dienos, kai sustabdomas importo muitų taikymas, t. y. nuo 2008 m. liepos 1 d.
(5)
Šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (EB) Nr. 1249/96 5 straipsnio 1 dalies b punkto, minėtoje nuostatoje numatyto papildomo užstato nereikalaujama, kol, remiantis Reglamentu (EB) Nr. 608/2008 netaikomi paprastųjų kviečių importo muitai.
2 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra taikomas nuo 2008 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. liepos 28 d.